钦定古今图书集成/方舆汇编/职方典/第1405卷 > 《阳桥记》伯笃鲁于
## 钦定古今图书集成/方舆汇编/职方典/第1405卷 > 《阳桥记》伯笃鲁于

静江，为广西都会。其城之南门，凡往来东西二道、两
江、交趾、海南北诸州者，莫不由是焉，是岂特为广西
一都会而已。城下鉴湖水，水通漓江，门南有桥，曰“通
济”，所以利病涉。桥左右为商贾所藏宝物番货，以有
易无，日以千百计，是又岂特为病涉之利而已？讥征
者亦视此为要。至元五年冬十二月，遭火延毁。时天
沍寒，老者、弱者、伛偻而提携者皆病于厉揭。盖国中
之市，当涉者众，往往争先有垫溺之忧。宪司大夫患
之，责于连帅，帅择属官之廉且能者经营之。于是监
郡教化推官唐棣，录事长官也先下尼，临桂县尹吴
正卿咸在是选。青庵道人胡道真曰：“官爱吾民如是，
尚坐视而不思补报乎？”首倡居民各捐缯币有差。经
始于六年孟春，凡四阅月而成。一日，郡之士民造余，
请曰：“前至元癸未重修斯桥，迺毁于今至元己卯，是
岂偶然？兹落成，愿丐一言，以纪诸大夫士之功于不
朽。”余曰：“夫十日配十二子，数将周六十，兴废定矣。今
憧憧往来，自辰及酉不绝，又岂能保其久而不废耶？
虽然，《传》曰：‘岁十一月徒杠成；十二月，舆梁成’。”盖其农
功已毕，可用民力也。今东作方兴，民事不可缓，而迺
官不知役民，民不知役力，桥成而无怨叹之声。此孟
轲氏所谓以佚道使民，虽劳不怨者，是可书矣。是为
《记》。